Alfa Laval
Store norske leksikon,Økonomi og næringsliv,Næringsliv,Bedrifter og personer,Internasjonale bedrifter og varemerker
Alfa Laval, svensk industriselskap som produserer separatorer, sentrifuger, pumper, ventiler, varmevekslere og filtre for automatiseringsanlegg i prosess- og matvareindustri.
Selskapet har fabrikker over hele verden. Alfa Lavals nordiske salgsselskap har hovedkontor i Tumba ved Stockholm, hvor hele selskapet opprinnelig holdt til. Hovedkontoret ligger i Lund. Historikk Etter Gustaf de Lavals oppfinnelse av en melkeseparator i slutten av 1870-årene, ble selskapet AB Separator grunnlagt 1883 av de Laval og Oscar Lamm for å utnytte oppfinnelsen. Den første industrielle bruken var på fiskeolje i Norge. Selskapet produserte etter hvert også pumper, og i 1889 kjøpte det patentet til den såkalte Alfa-separatoren oppfunnet av tyskeren Clemens von Bechtolsheim. I 1918 kom selskapets melkemaskin for landbruket, utviklet i USA etter de Lavals ideer. Den første varmeveksleren ble utviklet i slutten av 1930-årene.Selskapet fikk 1963 navnet Alfa-Laval, som allerede var benyttet i utlandet (fra 1993 Alfa Laval uten bindestrek). I 1980-årene kjøpte selskapet opp flere bedrifter Europa og Amerika.Tidligere var Alfa Laval kontrollert av Wallenberg-familien, men i 1991 ble selskapet overtatt av det svenskeide Tetra Pak-konsernet, som 1993 skiftet navn til Tetra Laval. I 2000 ble det meste av Alfa Laval kjøpt av finansgrupperingen Industri Kapital og ble børsnotert i 2002. Industri Kapital har etter hvert solgt seg ut av selskapet, og største eier per 2020 er Tetra Laval. Eksterne lenker Alfa Lavals svenske nettsider